b'\n_START_ARTICLE_\nIngeborg Norell\n_START_PARAGRAPH_\nIngeborg Katarina Norell, o.s. Stenborg (s. 1727, ilmeisesti Porvoossa), oli k\xc3\xa4sity\xc3\xb6l\xc3\xa4isvaimo ja ensimm\xc3\xa4inen virallisesti palkittu naispuolinen suomalainen hengenpelastaja._NEWLINE_Norellin is\xc3\xa4 lienee ollut porvoolainen satulasepp\xc3\xa4 Hans Stenborg. Tenholan Germundin kyl\xc3\xa4ss\xc3\xa4 tapahtui 8. huhtikuuta 1780 onnettomuus, kun kaksivuotias tytt\xc3\xb6 putosi kaivoon ja h\xc3\xa4nen luultiin hukkuneen. Paikalle sattui 53-vuotias Norell, joka oli lukenut Collegium medicumin eli l\xc3\xa4\xc3\xa4kint\xc3\xb6hallituksen edelt\xc3\xa4j\xc3\xa4n julkaisemaa almanakkaa, jossa oli hengenpelastusohjeet. Norell aloitti lapsen puhallus- ja hierontaelvytyksen, jota jatkettiin yli tunnin ajan muiden paikalla olleiden kanssa niin, ett\xc3\xa4 lopulta tytt\xc3\xb6 virkosi ja toipui onnettomuudesta t\xc3\xa4ysin entiselleen. Kaksi vuotta my\xc3\xb6hemmin 1782 maaherra Anders de Bruce ehdotti Norellille Is\xc3\xa4nmaallisen Seuran palkintoa ihmishengen pelastamisesta. Seuraavana vuonna h\xc3\xa4nelle my\xc3\xb6nnettiinkin palkintona kymmenen riikintaalaria.  _NEWLINE_Norellin puoliso oli vuodesta 1764 kultasepp\xc3\xa4 Carl Gustaf Norell, aiemmin Norelius (1738-1782). H\xc3\xa4n oli ollut vaimonsa veljen, kultasepp\xc3\xa4 Jakob Stenborgin oppipoika. Carl Gustaf Norell oli vaimoaan yksitoista vuotta nuorempi, mutta kuoli vain 46-vuotiaana joulukuussa 1782. Perheeseen syntyneest\xc3\xa4 kolmesta lapsesta ainoa eloon j\xc3\xa4\xc3\xa4nyt, poika Jakob Johan, oli tuolloin 12-vuotias. Norellit asuivat ensin Porvoossa ja sitten Haminassa vuoteen 1768. Miehens\xc3\xa4 kuoltua Norell l\xc3\xa4hti Tenholan rippikirjan mukaan Pohjaan, mutta ei n\xc3\xa4yt\xc3\xa4 sinne silti p\xc3\xa4\xc3\xa4tyneen. H\xc3\xa4nen my\xc3\xb6hemm\xc3\xa4t vaiheensa eiv\xc3\xa4t ole tiedossa.'